
2023/0295 (NLE)
Návrh
VYKONÁVACIE ROZHODNUTIE RADY,
ktorým sa mení vykonávacie rozhodnutie (EÚ) (ST 10160/21 INIT; ST 10160/21 ADD 1 REV 2) z 13. júla 2021 o schválení posúdenia plánu obnovy a odolnosti Talianska
RADA EURÓPSKEJ ÚNIE,
so zreteľom na Zmluvu o fungovaní Európskej únie, 
so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti[footnoteRef:2], a najmä na jeho článok 20 ods. 1, [2: 	Ú. v. EÚ L 57, 18.2.2021, s. 17.] 

so zreteľom na návrh Európskej komisie,
keďže:
(1)	Po tom, ako Taliansko 30. apríla 2021 predložilo národný plán obnovy a odolnosti, Komisia navrhla Rade jeho kladné posúdenie. Rada kladné posúdenie schválila vykonávacím rozhodnutím Rady z 13. júla 2021[footnoteRef:3].  [3: 	ST10160/21 a ST 10155/61 ADD 1, zatiaľ neuverejnené. ] 

(2)	Podľa článku 11 ods. 2 nariadenia (EÚ) 2021/241 by sa do 30. júna 2022 mal aktualizovať maximálny finančný príspevok na nenávratnú finančnú podporu pre každý členský štát v súlade s metodikou uvedenou v danom článku. Komisia 30. júna 2022 predložila Európskemu parlamentu a Rade výsledky uvedenej aktualizácie.
Zmeny na základe článku 21 nariadenia 2021/241
(3)	Taliansko 11. júla 2023 predložilo Komisii odôvodnenú žiadosť s návrhom na zmenu vykonávacieho rozhodnutia Rady v súlade s článkom 21 ods. 1 nariadenia (EÚ) 2021/241, keďže sa domnieva, že plán obnovy a odolnosti už čiastočne nie je splniteľný z dôvodu objektívnych okolností. Na základe toho Taliansko predkladá zmenený plán obnovy a odolnosti. 
(4)	Zmenený plán obnovy a odolnosti, ktorý Taliansko predložilo z dôvodu objektívnych okolností, má vplyv na osem opatrení. 
(5)	Prvá zmena sa týka investície 4: Satelitné technológie a vesmírne hospodárstvo v rámci komponentu 2 úlohy 1. Investícia pozostáva z rozvoja satelitných prepojení vzhľadom na digitálnu a zelenú transformáciu a z prispenia k rozvoju vesmírneho sektora, čo umožní služby, ako je napríklad bezpečná komunikačná a monitorovacia infraštruktúra pre rôzne odvetvia hospodárstva. Zahŕňa štyri čiastkové opatrenia: i) satelitnú komunikáciu; ii) pozorovanie Zeme; iii) vesmírnu továreň a iv) hospodárstvo na obežnej dráhe. Taliansko vysvetlilo, že čiastkové opatrenie v oblasti satelitnej komunikácie už čiastočne nie je splniteľné vzhľadom na nedávny vývoj na trhu v súvislosti so satelitnými prepojeniami. Verejné investície z verejných zdrojov do tejto oblasti odrádza predovšetkým rozvoj niekoľkých komerčných iniciatív pre internet vecí na základe malých satelitov na európskej a celosvetovej úrovni, čím vzniká potreba predchádzať prekrývaniu pôvodne plánovaných činností so súkromnými investíciami. Okrem toho je potrebné zosúladiť čiastkové opatrenie v oblasti satelitnej komunikácie s iniciatívou EÚ IRIS² „Bezpečná konektivita“, v rámci ktorej sa predpokladá vývoj najmodernejšieho systému vesmírnej konektivity s cieľom ponúknuť lepšie komunikačné kapacity, čím sa zvýši príspevok Talianska k tejto iniciatíve. Na základe toho Taliansko požiadalo o zmenu opisu čiastkového opatrenia v oblasti satelitnej komunikácie, pokiaľ ide o investíciu 4: Satelitné technológie a vesmírne hospodárstvo, a to s cieľom zmeniť jeho zameranie na vývoj technológií a systémov dvojakého použitia v záujme poskytovania vysoko bezpečných inovačných služieb v oblasti satelitnej komunikácie na vládne použitie, a vykonávacie rozhodnutie Rady by sa malo zodpovedajúcim spôsobom zmeniť. 
(6)	Druhá zmena sa týka investície 3.2: Rozvoj filmového priemyslu (projekt Cinecittà) v rámci komponentu 3 úlohy 1. Cieľom investície je zvýšiť konkurencieschopnosť talianskeho filmového a audiovizuálneho sektora, zmierniť sociálny a hospodársky vplyv krízy spôsobenej ochorením COVID-19 a podporiť hospodársky rast, zamestnanosť a konkurencieschopnosť. Taliansko vysvetlilo, že opatrenie už nie je splniteľné, ako sa pôvodne uvádza vo vykonávacom rozhodnutí Rady, pretože pôvodný vykonávací subjekt „Istituto Luce“ bol v roku 2021 premenovaný na „Cinecittà S.p.A“. Na základe toho Taliansko požiadalo o zmenu názvu vykonávacieho subjektu pre projekt rozvoja filmového priemyslu z predchádzajúceho „Istituto Luce“ na „Cinecittà S.p.A“ v názve opatrenia a míľnika M1C3-20 a vykonávacie rozhodnutie Rady by sa malo zodpovedajúcim spôsobom zmeniť.
(7)	Tretia zmena sa týka investície 3.4: Testovanie vodíka pre železničnú mobilitu v rámci komponentu 2 úlohy 2. Investícia pozostáva z vybudovania najmenej desiatich vodíkových čerpacích staníc pre železnice pozdĺž najmenej šiestich železničných tratí. Okrem toho sa vodíkové čerpacie stanice pre vlaky musia inštalovať v blízkosti miest na výrobu ekologického vodíka a/alebo diaľničných vodíkových čerpacích staníc. Taliansko vysvetlilo, že opatrenie už čiastočne nie je splniteľné, najmä z dôvodu obmedzenej reakcie účastníkov trhu, pokiaľ ide o umiestnenie čerpacích staníc, a že v dôsledku toho sa v blízkosti miesta na výrobu vodíka môžu nachádzať len niektoré z nich. Okrem toho vzhľadom na revidovaný právny rámec týkajúci sa vodíka, a najmä na prijatie delegovaného nariadenia Komisie (EÚ) 2023/1184 z 10. februára 2023, ktorým sa dopĺňa smernica Európskeho parlamentu a Rady (EÚ) 2018/2001 vypracovaním metodiky Únie, ktorou sa stanovujú podrobné pravidlá výroby kvapalných a plynných palív v doprave z obnoviteľných zdrojov nebiologického pôvodu, ako aj vzhľadom na stanovenie osobitných kritérií, na základe ktorých by sa vodík mohol považovať za obnoviteľný, orgány objasnili, že v súlade so smernicou 2018/2021 o energii z obnoviteľných zdrojov v prepracovanom znení sa bude používať vodík z obnoviteľných zdrojov, keďže sa na základe neho stanovuje presnejší rámec na vykonávanie opatrenia. Na základe toho Taliansko požiadalo o zmenu opisu opatrenia vo vykonávacom rozhodnutí Rady. 
(8)	Štvrtá zmena sa týka investície 4.3: Inštalácia nabíjacích infraštruktúr v rámci komponentu 2 úlohy 2. Investícia pozostáva z výstavby staníc rýchleho nabíjania pre elektrické vozidlá pozdĺž diaľnic a v mestských oblastiach. Taliansko vysvetlilo, že časť opatrenia už nie je splniteľná v rámci orientačného harmonogramu, pretože vyjadrený záujem o účasť na verejnej súťaži o nabíjacie stanice pre „diaľnice“ bol mimoriadne obmedzený, čo v tejto súvislosti viedlo k veľmi obmedzenému využitiu investície. Na tomto základe Taliansko požiadalo o zmenu opisu priebežného cieľa M2C2-27 odložením výstavby nabíjacej infraštruktúry na diaľniciach, čím sa odstráni základný prvok súvisiaci so zadaním (všetkých) verejných zákaziek na inštaláciu 2 500 infraštruktúr rýchleho nabíjania pre elektrické vozidlá na diaľniciach, a zvýšením počtu nabíjacích infraštruktúr v mestských oblastiach z pôvodných 4 000 aspoň na 4 700. Vykonávacie rozhodnutie Rady by sa malo zodpovedajúcim spôsobom zmeniť.
(9)	Piata zmena sa týka investície 2.1: Posilnenie ekobonusu a sismabonusu v záujme energetickej účinnosti a bezpečnosti budov v rámci komponentu 3 úlohy 2. Investícia pozostáva z financovania obnovy budov na účely energetickej účinnosti a antiseizmické účely, ako aj z prispenia k dosiahnutiu cieľov v oblasti úspor energie a znižovania emisií a z poskytovania proticyklickej podpory stavebnému sektoru s cieľom kompenzovať účinky hospodárskeho poklesu. Podpora sa poskytuje prostredníctvom odpočtu dane, prípadne prostredníctvom prenosu úveru alebo fakturačnej zľavy. Taliansko vysvetlilo, že priebežný cieľ tohto opatrenia už čiastočne nie je splniteľný z dôvodu potreby uprednostniť intervencie v oblasti energetickej účinnosti v súčasnom geopolitickom kontexte, ktorý sa v porovnaní s obdobím pôvodného plánovania projektu výrazne zmenil. Intervencie súvisiace s antiseizmickými účelmi sa preto museli obmedziť a nemohli sa dokončiť v očakávanom časovom rámci. Okrem toho bola vo februári 2023 zrušená možnosť prenosu úveru a fakturačnej zľavy v rámci opatrenia Superbonus z dôvodu obáv o oprávnenosť a vyššieho využívania, ako sa očakávalo, čo viedlo k nadmernému zvýšeniu verejných výdavkov. Na základe toho Taliansko požiadalo o zmenu opisu opatrenia a zvýšenie priebežného cieľa M2C3-2 pre intervencie v oblasti energetickej účinnosti s cieľom kompenzovať odstránenie časti týkajúcej sa intervencií v oblasti seizmického rizika. Vykonávacie rozhodnutie Rady by sa malo zodpovedajúcim spôsobom zmeniť.
(10)	Šiesta zmena sa týka investície 1.1: Plán pre jasle a predškolské zariadenia a služby vzdelávania a starostlivosti v ranom detstve v rámci komponentu 1 úlohy 4. Cieľom investície je zvýšiť ponuku zariadení starostlivosti o deti prostredníctvom budovania, obnovy a zaistenia bezpečnosti materských škôl a predškolských zariadení a zabezpečiť zvýšenie ponuky vzdelávania. Taliansko vysvetlilo, že míľnik M4C1-9 týkajúci sa zadávania zákaziek už čiastočne nie je splniteľný z dôvodu objektívnych okolností. Problémy súvisiace s využívaním viedli najmä k potrebe ďalších verejných súťaží na dosiahnutie cieľov v rámci dohodnutého harmonogramu. Vzhľadom na existenciu týchto objektívnych okolností sa budú musieť prijať dodatočné opatrenia, ako sú dodatočné verejné súťaže, s cieľom zabezpečiť účinné vykonávanie opatrenia a dosiahnuť cieľ M4C1-18 v 4. štvrťroku 2025. Na tomto základe Taliansko požiadalo o revíziu opisu opatrenia, ktorým sa pôvodne odkazovalo na zadanie všetkých zákaziek na prípustné intervencie v záujme začatia následných verejných súťaží v rokoch 2023 a 2024, a o zmenu míľnika M4C1-9 s cieľom upraviť prvý súbor oprávnených intervencií pri zadávaní zákaziek na materské školy a predškolské zariadenia, ako aj na služby vzdelávania a starostlivosti v ranom detstve. Vykonávacie rozhodnutie Rady by sa malo zodpovedajúcim spôsobom zmeniť.
(11)	Siedma zmena sa týka reformy 1.7: Reforma regulácie bývania pre študentov a investovanie do bývania pre študentov v rámci komponentu 1 úlohy 4. Cieľom tohto opatrenia je podnietiť súkromné subjekty, aby zriadili ubytovacie zariadenia pre študentov a zároveň zvýšiť ponuku ubytovania pre študentov. Vzhľadom na objektívne okolnosti sú potrebné ďalšie verejné súťaže na dosiahnutie cieľov opatrenia v rámci dohodnutého harmonogramu. Na tomto základe a s cieľom zabezpečiť účinné vykonávanie opatrenia požiadalo Taliansko o zmenu cieľa M4C1-28 na míľnik pokrývajúci prvý súbor výziev na dodatočné bývanie pre študentov a o úpravu cieľa M4C1-30. Vykonávacie rozhodnutie Rady by sa malo zodpovedajúcim spôsobom zmeniť.
(12)	Ôsma zmena sa týka investície 5: Zakladanie podnikov žien v rámci komponentu 1 úlohy 5. Cieľmi investície sú zvýšenie účasti žien na trhu práce, a najmä podpora účasti žien na podnikateľskej činnosti. Taliansko vysvetlilo, že spoločnosti predložili menší počet žiadostí o vyplatenie zálohy, než sa očakávalo, a že došlo k útlmu žiadostí firiem o platby, čo ovplyvnilo harmonogram vyplácania v dôsledku zmeneného hospodárskeho kontextu z hľadiska nákladov a dostupnosti bankových záruk, ako aj dlhšieho času potrebného na obstaranie surovín a investičného majetku. Na základe toho Taliansko požiadalo o zmenu názvu cieľa M5C1-18 z „Podniky získali finančnú podporu prostredníctvom fondu ,Impresa donna‘“ na „Podnikom bola vyčlenená finančná podpora“. Táto zmena sa odráža aj v opise cieľa M5C1-18. Okrem toho Taliansko ako lepšiu alternatívu, ktorá sa objavila počas vykonávania opatrenia, navrhlo, aby dva existujúce nástroje (Nito-ON a Smart & Start) a nový fond (Fondo imprese femminili) zostali oddelené. Vytvorenie zastrešujúcej štruktúry financovania (Fondo impresa donna) sa preto považovalo za zbytočné, pretože by spôsobilo zbytočné administratívne zaťaženie. Taliansko napokon navrhlo vypustiť špecifikáciu zahrnutú do opisu cieľa M5C1-18 týkajúcu sa príspevku troch nástrojov, na ktoré sa opatrenie vzťahuje, k dosiahnutiu cieľa, keďže tieto nástroje sú založené na dopyte a pre trh sa ukázal byť atraktívnejší nový fond. Na základe toho by sa vykonávacie rozhodnutie Rady malo zodpovedajúcim spôsobom zmeniť.
(13)	Komisia sa domnieva, že dôvody, ktoré Taliansko uviedlo, odôvodňujú zmeny podľa článku 21 ods. 2 nariadenia (EÚ) 2021/241. 
Opravy administratívnych chýb
(14)	V texte vykonávacieho rozhodnutia Rady bolo zistených osem administratívnych chýb, ktoré ovplyvňujú päť míľnikov a cieľov a osem opatrení. Vykonávacie rozhodnutie Rady by sa malo zmeniť s cieľom opraviť tieto administratívne chyby, ktoré nezodpovedajú obsahu plánu obnovy a odolnosti predloženému Komisii 30. apríla 2021, a to podľa dohody medzi Komisiou a Talianskom. Tieto administratívne chyby sa týkajú opisu investície 4: Satelitné technológie a vesmírne hospodárstvo v rámci komponentu 2 úlohy 1; opisu investície 3.2: Rozvoj filmového priemyslu (projekt Cinecittà) a míľnika M1C3-20 v rámci komponentu 3 z úlohy 1; opisu investície 3.4: Testovanie vodíka pre železničnú mobilitu v rámci komponentu 2 úlohy 2 a míľnika M2C2-16 a investície 4.4.2: Posilnenie vozového parku regionálnej verejnej železničnej dopravy (vlaky s nulovými emisiami a univerzálne služby) a míľnika M2C2-33; opisu investície 3.2: Využívanie vodíka v ťažko dekarbonizovateľnom priemysle; opisu investície 2.1: Posilnenie ekobonusu a sismabonusu v záujme energetickej účinnosti a bezpečnosti budov v rámci komponentu 3 úlohy 2; opisu investície 1.1: Plán pre materské školy a predškolské zariadenia a služby vzdelávania a starostlivosti v ranom detstve; opisu reformy 1.7: Reforma regulácie bývania pre študentov a investovanie do bývania pre študentov a cieľa M4C1-30; opisu investície 3: Štruktúrované sociálno-vzdelávacie intervencie na boj proti vzdelanostnej chudobe na juhu, ktoré podporujú tretí sektor, a míľnika M5C3-8 a míľnika M5C1-18. Tieto opravy nemajú vplyv na vykonávanie príslušných opatrení.
(15)	Vzhľadom na to, že konečné výsledky súvisiace s vykonávaním jedenástich opatrení podliehajúcich uvedeným úpravám sa nemenia, Komisia sa domnieva, že zmeny predložené Talianskom nemajú vplyv na kladné posúdenie plánu obnovy a odolnosti stanovené vo vykonávacom rozhodnutí Rady z 13. júla 2021 o schválení posúdenia plánu obnovy a odolnosti Talianska, pokiaľ ide o relevantnosť, účinnosť, efektívnosť a koherentnosť plánu obnovy a odolnosti na základe kritérií posudzovania stanovených v článku 19 ods. 3.
(16)	Pokiaľ ide o kritérium posudzovania uvedené v článku 19 ods. 3 písm. e) nariadenia (EÚ) 2021/241 a o kritérium 2.5 prílohy V k nemu, po zohľadnení zvýšených prostriedkov pridelených na zmenený plán obnovy a odolnosti predstavujú opatrenia, ktoré účinne prispievajú k zelenej transformácii, 37,5 % celkových prostriedkov pridelených na zmenený plán obnovy a odolnosti, čo je rovnaký podiel ako v pôvodnom pláne obnovy a odolnosti. Tieto údaje boli vypočítané v súlade s metodikou stanovenou v prílohe VI k nariadeniu (EÚ) 2021/241. Vzhľadom na to sa predpokladá, že zmenený plán obnovy a odolnosti naďalej obsahuje opatrenia, ktoré v značnej miere prispievajú (hodnotenie A) k zelenej transformácii vrátane biodiverzity alebo k riešeniu výziev, ktoré z nej vyplývajú. Pokiaľ ide o kritérium posudzovania uvedené v článku 19 ods. 3 písm. f) nariadenia (EÚ) 2021/241 a o kritérium 2.6 prílohy V k nemu, po zohľadnení zvýšeného maximálneho finančného príspevku a aktualizovaného plánu obnovy a odolnosti predstavujú opatrenia, ktoré účinne prispievajú k digitálnej transformácii, 25,1 % celkových prostriedkov pridelených na aktualizovaný plán obnovy a odolnosti, čo je rovnaký podiel ako v pôvodnom pláne obnovy a odolnosti. Tieto údaje boli vypočítané v súlade s metodikou stanovenou v prílohe VI k nariadeniu (EÚ) 2021/241. Vzhľadom na to sa predpokladá, že zmenený plán obnovy a odolnosti naďalej obsahuje opatrenia, ktoré v značnej miere účinne prispievajú (hodnotenie A) k digitálnej transformácii alebo k riešeniu výziev, ktoré z nej vyplývajú.
(17)	Pokiaľ ide o kritérium posudzovania uvedené v článku 19 ods. 3 písm. h) nariadenia (EÚ) 2021/241 a o kritérium 2.8 prílohy V k nemu, Taliansko zmenilo systém viacúrovňového riadenia týkajúci sa plánu obnovy a odolnosti (zákonný dekrét č. 13 z 24. februára 2023, zmenený na zákon č. 41 z 21. apríla 2023), a to aj posilnením úlohy predsedníctva Rady ministrov pri koordinácii a monitorovaní plánu obnovy a odolnosti. Vzhľadom na operačnú povahu zmien a zachovanie zásad, na ktorých je založený systém riadenia, sa opatrenia naďalej považujú za primerané (hodnotenie A) na zabezpečenie účinného monitorovania a vykonávania plánu obnovy a odolnosti vrátane plánovaného harmonogramu, míľnikov a cieľov a súvisiacich ukazovateľov.
(18)	Pokiaľ ide o kritérium posudzovania uvedené v článku 19 ods. 3 písm. j) nariadenia (EÚ) 2021/241 a o kritérium 2.10 prílohy V k nemu, zmeny rámca týkajúceho sa riadenia plánu obnovy a odolnosti (ako sa uvádza v predchádzajúcom odôvodnení) neovplyvnili orgán auditu zodpovedný za monitorovanie plánu obnovy a odolnosti a jednotný systém registra Regis. Taliansko prijalo právne predpisy týkajúce sa pôsobnosti Dvora audítorov v súvislosti s plánom obnovy a odolnosti (zákonný dekrét č. 44 z 22. apríla 2023, zmenený na zákon č. 74 z 21. júna 2023). Vzhľadom na to, že celkové ex ante a ex post overovania zostávajú v platnosti a neboli ovplyvnené prijatými právnymi predpismi, opatrenia sa naďalej považujú za primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že účinne zabránia dvojitému financovaniu podľa uvedeného nariadenia a iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom Únie vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu rozpočtu Únie v súlade s nariadením Európskeho parlamentu a Rady (EÚ, Euratom) 2020/2092[footnoteRef:4]. [4: 	Nariadenie Európskeho parlamentu a Rady (EÚ, Euratom) 2020/2092 zo 16. decembra 2020 o všeobecnom režime podmienenosti na ochranu rozpočtu Únie (Ú. v. EÚ L 433I, 22.12.2020, s. 1).] 

(19)	Pokiaľ ide o kritériá posudzovania uvedené v článku 19 ods. 3 písm. a), b), c), d), g), i) a k) nariadenia (EÚ) 2021/241, menšie úpravy plánu obnovy a odolnosti nemajú vplyv na kladné posúdenie pôvodného plánu.
(20)	V nadväznosti na posúdenie Komisie, že zmenený plán obnovy a odolnosti Talianska uspokojivo spĺňa kritériá posudzovania stanovené v nariadení (EÚ) 2021/241, by sa v tomto rozhodnutí mali v súlade s článkom 20 ods. 2 uvedeného nariadenia a prílohou V k nemu stanoviť zmeny reforiem a investičných projektov potrebné na zohľadnenie zmeneného plánu obnovy a odolnosti.
(21)	Okrem tejto cielenej zmeny Taliansko potvrdilo, že má v úmysle požiadať o komplexnú zmenu vykonávacieho rozhodnutia Rady vrátane aktualizácie v súlade s článkom 18 ods. 2 nariadenia (EÚ) 2021/241 s cieľom zohľadniť aktualizovaný maximálny finančný príspevok vypočítaný v súlade s článkom 11 ods. 2.
(22)	Odhadované celkové náklady na zmenený plán obnovy a odolnosti predstavujú 191 499 177 889 EUR. Konkrétne dosahujú odhadované náklady na opatrenia financované z finančného príspevku Únie vo forme nenávratnej podpory výšku 68 897 310 054 EUR a odhadované náklady na opatrenia financované z úverovej podpory dosahujú výšku 122 601 867 835 EUR. Keďže výška odhadovaných nákladov na opatrenia v zmenenom pláne obnovy a odolnosti financovaných z finančného príspevku Únie je nižšia ako aktualizovaný maximálny finančný príspevok k dispozícii pre Taliansko, finančný príspevok vypočítaný v súlade s článkom 11, ktorý je pridelený na zmenený plán obnovy a odolnosti Talianska, by sa mal rovnať výške odhadovaných nákladov na opatrenia v zmenenom pláne obnovy a odolnosti financovaných z finančného príspevku Únie.
(23)	Vykonávacie rozhodnutie Rady 10160/21 z 13. júla 2021 o schválení posúdenia plánu obnovy a odolnosti Talianska by sa preto malo zodpovedajúcim spôsobom zmeniť. 
PRIJALA TOTO ROZHODNUTIE: 
Článok 1
Vykonávacie rozhodnutie Rady z 13. júla 2021 o schválení posúdenia plánu obnovy a odolnosti Talianska sa mení takto: 

1. Článok 1 sa nahrádza takto: 
„Článok 1
Schválenie posúdenia plánu obnovy a odolnosti
Posúdenie aktualizovaného plánu obnovy a odolnosti Talianska na základe kritérií stanovených v článku 19 ods. 3 nariadenia (EÚ) 2021/241 sa schvaľuje. Reformy a investičné projekty v rámci plánu obnovy a odolnosti, podrobnosti a harmonogram monitorovania a realizácie plánu obnovy a odolnosti vrátane príslušných míľnikov a cieľov, príslušné ukazovatele týkajúce sa plnenia plánovaných míľnikov a cieľov, ako aj opatrenia na poskytnutie plného prístupu k podkladovým relevantným údajom Komisii sú stanovené v prílohe k tomuto rozhodnutiu.
2. V článku 2 sa odsek 1 nahrádza takto:
1.	Únia sprístupňuje Taliansku finančný príspevok vo forme nenávratnej podpory vo výške 68 897 310 054 EUR[footnoteRef:5]. Suma 47 925 096 762 EUR je k dispozícii na uzavretie právneho záväzku do 31. decembra 2022. Ďalšia suma vo výške 20 972 213 292 EUR je k dispozícii na uzavretie právneho záväzku od 1. januára 2023 do 31. decembra 2023. [5: 	Táto suma zodpovedá prideleným finančným prostriedkom po odpočítaní pomerného podielu Talianska na výdavkoch podľa článku 6 ods. 2 nariadenia (EÚ) 2021/241, vypočítaného v súlade s metodikou uvedenou v článku 11 uvedeného nariadenia.] 

3. Príloha sa mení takto:
a) Oddiel 1: Reformy a investície v rámci plánu obnovy a odolnosti; 1. Opis reforiem a investícií; 
i) v bode B.3; úloha 1; komponent 2: Opis reforiem a investícií v rámci úverového financovania; Investícia 4: Satelitné technológie a vesmírne hospodárstvo sa nahrádza takto: 
Cieľom investície je rozvíjať satelitné prepojenia vzhľadom na digitálnu a zelenú transformáciu a prispievať k rozvoju vesmírneho sektora. Cieľom investície je tiež umožniť služby, ako je napríklad bezpečná komunikačná a monitorovacia infraštruktúra pre rôzne odvetvia hospodárstva, a na tento účel zahŕňa činnosti v rámci dodávateľského reťazca (služby vynášania na obežnú dráhu, výroba a prevádzka satelitov a infraštruktúry) a nadväzujúce činnosti (výroba podporovaných produktov a služieb). Investícia zahŕňa zadanie zákaziek a zahŕňa štyri projekty: 1. Satelitná komunikácia, ktorá pozostáva z činností zameraných na vývoj technológií a systémov dvojakého použitia, ktoré sa majú používať na poskytovanie vysoko bezpečných inovačných služieb satelitnej komunikácie na vládne použitie. 2. Pozorovanie Zeme (EO), ktoré pozostáva z i) činností v rámci dodávateľského reťazca: vrátane špecifikácie, návrhu a vývoja konštelácie diaľkového snímania (radar so syntetickým otvorom SAR, hyperspektrálny) a obstarávania nosných rakiet zameraných na monitorovanie pevniny, mora a atmosféry; ii) nadväzujúcich činností: realizácia projektu CyberItaly, ktorý zahŕňa vytvorenie digitálnej repliky krajiny. 3. Vesmírna továreň, ktorá pozostáva z dvoch podprojektov: i) Vesmírna továreň 4.0: špecifikácia, navrhovanie a budovanie digitálnych výrobných, montážnych a testovacích zariadení pre malé satelity a zavedenie kyber-fyzikálneho systému výroby a satelitného digitálneho twinningu zameraného na vytvorenie obojsmerného prepojenia medzi digitálnym modelom a jeho fyzickým partnerom; ii) Prístup do vesmíru: výskum, vývoj a vytváranie prototypov na realizáciu ekologických technológií pre budúcu generáciu pomocných a nosných rakiet vrátane demonštrácie vybraných technológií počas letu. 4. Hospodárstvo na obežnej dráhe, ktoré pozostáva zo zavedenia demonštrátora pre technológie na obežnej dráhe pre interoperabilitu na obežnej dráhe; zvýšenie vnútroštátnej kapacity dohľadu nad kozmickým priestorom a sledovania tohto priestoru (SST) vrátane siete pozemných snímačov na pozorovanie a sledovanie kozmického odpadu; návrh, vývoj, uvedenie do prevádzky aktív na získanie a správu a poskytovanie dátových služieb na podporu činností manažmentu vesmírnej prevádzky.
Predpokladá sa, že investícia nemá vojenské ani obranné ciele a dôsledky.
ii) v bode C.3; úloha 1; komponent 3: Opis reforiem a investícií v rámci úverového financovania sa názov „Investícia 3.1: Rozvoj filmového priemyslu (projekt Cinecittà)“ nahrádza takto: 
Investícia 3.2: Rozvoj filmového priemyslu (projekt Cinecittà)
iii) v bode E.1; úloha 2; komponent 2: Opis reforiem a investícií v rámci nenávratnej finančnej podpory; Investícia 4.4.2: Obnovenie vozového parku regionálnej verejnej železničnej dopravy (vlaky s čistými palivami a univerzálne služby) sa nahrádza takto: 
Investícia 4.4.2: Posilnenie vozového parku regionálnej verejnej železničnej dopravy (vlaky s nulovými emisiami a univerzálna služba). Táto investícia pozostáva z obstarania a uvedenia do prevádzky najmenej 53 osobných vlakov s nulovými emisiami[footnoteRef:6] (pričom vlak pozostáva aspoň z jedného rušňa a zahŕňa osobné vozne) a ďalších 100 vozňov určených na univerzálnu službu. Celkovo sa na základe investície poskytne najmenej 471 jednotiek, z ktorých najmenej 53 budú byť rušne. [6: 	V súlade s oblasťou intervencie 72bis prílohy VI k nariadeniu o Mechanizme na podporu obnovy a odolnosti sa uplatňuje aj na dvojrežimové vlaky.] 

iv) v bode E.1; úloha 2; komponent 2: Opis reforiem a investícií v rámci nenávratnej finančnej podpory; Investícia 3.4: Testovanie vodíka pre železničnú mobilitu sa nahrádza takto:
Táto investícia pozostáva z vybudovania najmenej desiatich čerpacích staníc vodíka z obnoviteľných zdrojov pre železnice pozdĺž najmenej šiestich železničných tratí. Vodíkové čerpacie stanice pre vlaky sa nainštalujú pokiaľ možno v blízkosti miest na výrobu vodíka z obnoviteľných zdrojov a/alebo diaľničných vodíkových čerpacích staníc. 
v) v bode E.3; úloha 2; komponent 2: Opis reforiem a investícií v rámci úverového financovania; Investícia 3.2: Využívanie vodíka v ťažko dekarbonizovateľnom priemysle sa nahrádza takto: 
Táto investícia pozostáva z podpory výskumu, vývoja a inovácií v oblasti priemyselných procesov s cieľom rozvíjať iniciatívy na využívanie vodíka v priemyselných odvetviach, ktoré používajú metán ako zdroj energie pre tepelnú energiu (cement, papierne, keramický, sklársky priemysel atď.). V súvislosti s touto investíciou sa vyhlási osobitná verejná súťaž na podporu výskumu, vývoja a inovácií zameraných na oceľ pre proces výroby ocele prostredníctvom zvýšeného využívania vodíka. Na výrobu vodíka, ktorý sa má použiť na priamu redukciu železa, sa nesmie použiť žiadny zemný plyn. Týmto opatrením sa podporuje výroba vodíka založená na elektrolýze s využitím obnoviteľných zdrojov energie, ako sa vymedzuje v smernici (EÚ) 2018/2001 (smernica o obnoviteľných zdrojoch energie), alebo elektriny zo siete. 
vi) v bode F.1; úloha 2; komponent 3: Opis reforiem a investícií v rámci nenávratnej finančnej podpory; Investícia 2.1: Posilnenie ekobonusu a sismabonusu v záujme energetickej efektívnosti a bezpečnosti budov sa nahrádza takto: 
Opatrením Superbonus sa financuje energetická a seizmická obnova obytných budov vrátane sociálneho bývania, ako sa uvádza v článku 119 tzv. dekrétu Rilancio prijatého na riešenie nepriaznivých hospodárskych a sociálnych dôsledkov pandémie. Sledujú sa pritom dva ciele: 1. významne prispieť k dosiahnutiu cieľov v oblasti úspor energie a znižovania emisií stanovených v integrovanom národnom energetickom a klimatickom pláne Talianska (PNIEC) na rok 2030 a 2. poskytovať proticyklickú podporu stavebnému sektoru a súkromnému dopytu s cieľom kompenzovať účinky hospodárskeho poklesu. Podpora sa poskytuje vo forme odpočtu dane počas piatich rokov. Stanovuje sa, že do 16. februára 2023 sa príjemcovia môžu rozhodnúť použiť ako alternatívu k nástroju odpočtu dane a namiesto priameho použitia odpočtu finančné nástroje („prenos úveru“ a „fakturačná zľava“) na riešenie problému vysokých počiatočných investičných nákladov. V týchto alternatívnych nástrojoch sa stanovuje, že daňový odpočet, ktorý vznikol príjemcovi, sa vykoná v rovnakej výške v tejto podobe: 1. príspevok vo forme zľavy z ceny preddavku od dodávateľa (t. j. stavebných spoločností, projektantov alebo všeobecnejšie hlavného dodávateľa), ktorý ho priamo na faktúre diskontuje a uplatní si ho vo forme daňového úveru, čím sa znižujú náklady na počiatočnú investíciu; 2. daňový úver, ktorý má byť postúpený finančnej inštitúcii, ktorá vopred vyplatí potrebný kapitál. Tento mechanizmus kompenzuje možné faktory odrádzajúce od nevykonania obnovy z dôvodu vysokých počiatočných investičných nákladov. Výber hlavného dodávateľa alebo finančnej inštitúcie bude ponechaný na príjemcovi.
Tento daňový stimul môžu využiť kondomíniá, rodinné domy, nerozdelené bytové družstvá, neziskové organizácie a dobrovoľnícke združenia, amatérske športové združenia a kluby a sociálne obydlia. Aby bola obnova oprávnená, musí byť klasifikovaná ako „hĺbková obnova“ [t. j. stredná dôkladnosť obnovy podľa odporúčania Komisie (EÚ) 2019/786], čo znamená zlepšenie aspoň o dve triedy energetickej účinnosti (čo zodpovedá v priemere 40 % úspor primárnej energie). Rozsah oprávnených zásahov, na ktoré sa vzťahuje toto opatrenie, je široký, napríklad vrátane hlavných zásahov, vedľajších zásahov, tepelnej izolácie nepriehľadných plôch, zásahov týkajúcich sa klimatizačných systémov (kondenzačné kotly; tepelné čerpadlá; pripojenie na úsporné siete diaľkového vykurovania za osobitných podmienok; slnečná tepelná energia; kotly na biomasu za osobitných podmienok), fotovoltických systémov so súvisiacimi skladovacími systémami alebo infraštruktúry na nabíjanie elektrických vozidiel. Intervencie na zníženie seizmického rizika budov sú tiež súčasťou tohto nástroja a očakáva sa, že budú predstavovať približne 14 % vyčlenených rozpočtových prostriedkov. V dvoch ministerských vyhláškach zo 6. augusta 2020 sa už vymedzili technické požiadavky intervencií a postupy osvedčenia súladu s konkrétnymi maximálnymi požiadavkami a nákladov. Superbonus je aktívny už od 1. júla 2020 a zostáva v platnosti do 30. júna 2022 (v prípade sociálneho bývania do 31. decembra 2022). Prístup k tejto dávke sa môže vyžadovať počas ďalších šiestich mesiacov v prípade prác na kondomíniách alebo na sociálnom bývaní, ak aspoň 60 % prác bolo vykonaných pred uvedenými dátumami. S cieľom poskytnúť viac času na komplexnejšie zásahy sa plánuje predĺžiť uplatňovanie opatrenia v prípade kondomínií do 31. decembra 2022 a v prípade sociálneho bývania do 30. júna 2023, a to bez ohľadu na požiadavku dokončenia aspoň 60 % prác. Predpokladá sa, že toto opatrenie výrazne nenarušuje plnenie environmentálnych cieľov v zmysle článku 17 nariadenia (EÚ) 2020/852, berúc do úvahy opis opatrenia a zmierňujúce kroky stanovené v pláne obnovy a odolnosti v súlade s technickým usmernením týkajúcim sa uplatňovania zásady „výrazne nenarušiť“ (2021/C58/01). Konkrétne náklady na inštaláciu plynových kondenzačných kotlov predstavujú najviac 20 % celkových nákladov programu obnovy. V prípadoch, keď sa plynové kondenzačné kotly inštalujú ako zvolená náhrada za existujúce neúsporné plynové kotly, kotly na uhlie a olej, musia mať výkonnosť triedy A. Okrem toho inštalácia kotlov na zemný plyn musí byť v súlade s podmienkami stanovenými v technickom usmernení týkajúcom sa uplatňovania zásady „výrazne nenarušiť“ (2021/C58/01). 
vii) v bode J.1; úloha 4; komponent 1: Opis reforiem a investícií v rámci nenávratnej finančnej podpory; Investícia 1.1: Plán pre jasle a predškolské zariadenia a služby vzdelávania a starostlivosti v ranom detstve sa nahrádza takto:
Investičný plán pre vekovú skupinu 0 – 6 rokov je zameraný na zvýšenie ponuky zariadení starostlivosti o deti prostredníctvom budovania, obnovy a zaistenia bezpečnosti materských škôl a predškolských zariadení, aby sa zvýšila ponuka vzdelávania a dostupné miesta pre vekovú skupinu 0 – 6 rokov, a tým sa zlepšila kvalita výučby. Očakáva sa, že opatrenie podporí účasť žien na trhu práce a podporí ich pri zosúlaďovaní rodinného a pracovného života. S cieľom zabezpečiť, aby opatrenie bolo v súlade s technickým usmerním týkajúcim sa uplatňovania zásady „výrazne nenarušiť“ (2021/C58/01), kritériá oprávnenosti uvedené v zadávacích podmienkach pre nadchádzajúce výzvy na predkladanie projektov vylučujú tento zoznam činností: i) činnosti súvisiace s fosílnymi palivami vrátane následného využívania; ii) činnosti v rámci systému EÚ na obchodovanie s emisiami (ETS), ktorými sa dosahujú predpokladané emisie skleníkových plynov, ktoré nie sú nižšie ako príslušné referenčné hodnoty; iii) činnosti súvisiace so skládkami odpadu, spaľovňami a s mechanickými biologickými čistiarňami a iv) činnosti, pri ktorých dlhodobé zneškodňovanie odpadu môže poškodiť životné prostredie. V zadávacích podmienkach sa okrem toho vyžaduje, aby sa mohli vybrať len tie činnosti, ktoré sú v súlade s príslušnými právnymi predpismi EÚ a vnútroštátnymi právnymi predpismi v oblasti životného prostredia.
viii) v bode J.3; úloha 4; komponent 1: Opis reforiem a investícií v rámci úverového financovania; reforma 1.7: Reforma regulácie bývania pre študentov a investovanie do bývania pre študentov sa nahrádza takto:
Cieľom reformy je podnietiť súkromné subjekty, aby zriaďovali ubytovacie zariadenia pre študentov, pričom ministerstvo vysokoškolského vzdelávania a výskumu bude prispievať na časť príjmov z prenájmu počas prvých troch rokov fungovania týchto štruktúr. Cieľom je zvýšiť do roku 2026 počet miest dostupných pre študentov neubytovaných v internátoch.
Cieľom plánovanej investície je zabezpečiť široký prístup k ubytovacím zariadeniam, aby si primeraný počet študentov mohol dovoliť vyššie vzdelanie v preferovanej oblasti a lokalite bez ohľadu na ich sociálno-ekonomické zázemie. Jej cieľom je doplniť 60 000 ubytovacích jednotiek na spanie, čím sa výrazne zníži rozdiel Talianska v porovnaní s priemerom EÚ, pokiaľ ide o podiel študentov, ktorým sa poskytujú ubytovacie zariadenia (18 % oproti súčasným 3 % v Taliansku). Investícia nezahŕňa obstarávanie kotlov na zemný plyn. 
Ubytovacie zariadenia, ktoré sa už využili na účely bývania pre študentov pred vyhlásením príslušnej výzvy na predkladanie projektov, nemožno zohľadniť v rámci cieľov. Na dosiahnutie konečného cieľa týkajúceho sa vytvorených a pridelených lôžok sa výzvy na predkladanie projektov vyhlásia v rokoch 2021 až 2025.
ix) v bode N.1; úloha 5; komponent 3: Opis reforiem a investícií v rámci nenávratnej finančnej podpory; Investícia 3: Štruktúrované sociálno-vzdelávacie intervencie na boj proti vzdelanostnej chudobe na juhu, ktoré podporujú tretí sektor, sa nahrádza takto: 
Opatrenie sa zameriava na podporu tretieho sektora v južných regiónoch (Abruzzo, Basilicata, Kampánia, Kalábria, Molise, Apúlia, Sardínia a Sicília) a na poskytovanie sociálno-vzdelávacích služieb maloletým v súvislosti s ustanoveniami partnerskej dohody na programové obdobie európskych politík súdržnosti na roky 2021 – 2027. 
Očakáva sa, že sociálno-vzdelávacie intervencie na boj proti vzdelanostnej chudobe a na podporu tretieho sektora sa uskutočnia v jednej z týchto oblastí: – intervencie pre deti vo veku nula až šesť rokov zamerané na posilnenie podmienok prístupu k službám v materských školách a predškolských zariadeniach a na podporu rodičovstva; – intervencie pre deti vo veku od piatich do desiatich rokov zamerané na zaručenie účinných vzdelávacích príležitostí a včasnej prevencie predčasného ukončenia štúdia, šikanovania a iných problémových javov; – intervencie pre deti vo veku 11 – 17 rokov, ktorých cieľom je zlepšiť ponuku vzdelávania a predchádzať fenoménu predčasného ukončenia školskej dochádzky. Intervenciami sa zabezpečia tieto kľúčové prvky ponuky: – každý verejný oznam predstavuje aspoň 50 000 000 EUR, – projekty subjektov tretieho sektora trvajú najmenej jeden rok a najviac dva roky. 
x) v bode C.4; úloha 1; komponent 3: Míľniky, ciele, ukazovatele a harmonogram monitorovania a realizácie pre nenávratnú finančnú podporu sa riadok M1C3-20 nahrádza takto: 
	M1C3-20
	Investícia 3.2: Rozvoj filmového priemyslu (projekt Cinecittà)
	Míľnik
	
Podpísanie zmlúv medzi vykonávajúcim subjektom Cinecittà S.p.A a spoločnosťami v súvislosti s výstavbou deviatich štúdií

	Podpísanie zmlúv
	–
	–
	–
	2. štvrťrok
	2023
	 Podpísanie zmlúv medzi vykonávajúcim subjektom Cinecittà S.p.A a spoločnosťami v súvislosti s výstavbou deviatich štúdií.
Táto intervencia zahŕňa výstavbu nových štúdií, obnovu existujúcich štúdií, investície do nových digitálnych technológií, systémov a služieb zameraných na posilnenie filmových štúdií Cinecittà, ktoré spravuje Cinecittà S.p.A.

Zmluva medzi vykonávajúcim subjektom Cinecittà S.p.A a spoločnosťami obsahuje kritériá výberu/oprávnenosti pre súlad podporovaných aktív/činností a/alebo spoločností s technickými usmernením týkajúcim sa zásady „výrazne nenarušiť“ (2021/C58/01).

Záväzok/cieľ investovať 20 % do aktív/činností a/alebo spoločností spĺňajúcich výberové kritériá na digitálne sledovanie a 70 % do aktív/činností a/alebo spoločností spĺňajúcich výberové kritériá na sledovanie klímy.


xi) v bode E.2; úloha 2; komponent 2: Míľniky, ciele, ukazovatele a harmonogram monitorovania a realizácie pre nenávratnú finančnú podporu sa riadok M2C2-16 nahrádza takto: 
	M2C2-16
	Investícia 3.4: Testovanie vodíka pre železničnú mobilitu
	Míľnik
	Pridelenie zdrojov na testovanie vodíka pre železničnú mobilitu
	Oznámenie o pridelení zdrojov
	neuvádza sa
	neuvádza sa
	neuvádza sa
	1. štvrťrok
	2023
	Prideľovanie zdrojov podľa postupov a kritérií stanovených na vybudovanie desiatich vodíkových čerpacích staníc pre železnice pozdĺž šiestich železničných tratí.



xii) v bode E.2; úloha 2; komponent 2: Míľniky, ciele, ukazovatele a harmonogram monitorovania a realizácie pre nenávratnú finančnú podporu sa riadok M2C2-27 nahrádza takto: 
	M2C2-27
	
Investícia 4.3: Inštalácia nabíjacích infraštruktúr
	Míľnik
	Zadanie všetkých verejných zákaziek na inštaláciu nabíjacích infraštruktúr M1
	Oznámenie o zadaní všetkých verejných zákaziek na inštaláciu nabíjacích infraštruktúr
	–
	–
	–
	2. štvrťrok
	2023
	Oznámenie o zadaní všetkých verejných zákaziek na výstavbu najmenej 4 700 nabíjacích staníc v mestských oblastiach (všetky obce). Projekt môže zahŕňať aj pilotné nabíjacie stanice zamerané na uskladňovanie energie.


xiii) v bode E.2; úloha 2; komponent 2: Míľniky, ciele, ukazovatele a harmonogram monitorovania a realizácie pre nenávratnú finančnú podporu sa riadok M2C2-33 nahrádza takto:
	M2C2-33
	Investícia 4.4.2: Posilnenie vozového parku regionálnej verejnej železničnej dopravy (vlaky s nulovými emisiami a vozne univerzálnej služby)
	Míľnik
	Zadanie všetkých verejných zákaziek na posilnenie vozového parku regionálnej verejnej železničnej dopravy (vlaky s nulovými emisiami a vozne univerzálnej služby)
	Oznámenie o zadaní všetkých zákaziek na vozový park regionálnej verejnej železničnej dopravy (vlaky s nulovými emisiami a univerzálna služba)
	neuvádza sa
	neuvádza sa
	neuvádza sa
	2. štvrťrok
	2023
	Oznámenie o zadaní všetkých verejných zákaziek na nadobudnutie vlakov s nulovými emisiami[footnoteRef:7] [7: 	V súlade s oblasťou intervencie 72bis prílohy VI k nariadeniu o Mechanizme na podporu obnovy a odolnosti sa to vzťahuje aj na dvojrežimové vlaky.] 



xiv) v bode F.2; úloha 2; komponent 3: Míľniky, ciele, ukazovatele a harmonogram monitorovania a realizácie pre nenávratnú finančnú podporu sa riadok M2C3-2 nahrádza takto: 
	M2C3-2
	Investícia 2.1: Posilnenie ekobonusu a sismabonusu v záujme energetickej účinnosti a bezpečnosti budov
	Cieľ
	Obnova budov Superbonus a Sismabonus – Cieľ 1
	neuvádza sa
	Počet
	0
	17 000 000

	2. štvrťrok
	2023
	Dokončenie obnovy
budov:
najmenej 17 000 000 metrov štvorcových,
čo povedie k úsporám primárnej energie
na úrovni minimálne
40 % a posunu o aspoň dve
kategórie
v osvedčení o energetickej účinnosti
. 



xv) v bode J.2. úloha 4; komponent 1: Míľniky, ciele, ukazovatele a harmonogram monitorovania a realizácie pre nenávratnú finančnú podporu sa riadok M4C1-9 nahrádza takto: 
	M4C1-9
	Investícia 1.1: Plán pre materské školy a predškolské zariadenia a služby vzdelávania a starostlivosti v ranom detstve
	Míľnik
	Zadanie zákaziek na výstavbu, obnovu a zaistenie bezpečnosti materských škôl, predškolských zariadení a služieb vzdelávania a starostlivosti v ranom detstve
	
Oznámenie miestnych orgánov, ktoré sú príjemcami finančných prostriedkov, o zadaní verejných zákaziek na prvý súbor oprávnených intervencií
	neuvádza sa
	neuvádza sa
	neuvádza sa
	2. štvrťrok
	2023
	Zadanie zákaziek a územné rozdelenie, pokiaľ ide o materské školy a predškolské zariadenia a služby vzdelávania a starostlivosti v ranom detstve. Zadanie zákazky sa vykoná v súlade s technickým usmernením týkajúcim sa zásady „výrazne nenarušiť“ (2021/C58/01) prostredníctvom použitia zoznamu vylúčených činností a požiadavky na súlad s príslušnými právnymi predpismi EÚ a vnútroštátnymi právnymi predpismi v oblasti životného prostredia.



xvi) v bode J.4; úloha 4; komponent 1: Míľniky, ciele, ukazovatele a harmonogram monitorovania a realizácie v súvislosti s úverom sa riadok M4C1-28 nahrádza takto:
	M4C1-28
	Reforma 1.7: Reforma regulácie bývania pre študentov a investovanie do bývania pre študentov
	Míľnik
	
Zadanie pôvodných zákaziek na vytvorenie ďalších ubytovacích jednotiek na spanie (lôžok)
	Uverejnenie zadania zákaziek na webovom sídle ministerstva
	neuvádza sa
	neuvádza sa
	neuvádza sa
	2. štvrťrok
	2023
	
Zadanie pôvodných zákaziek na vytvorenie ďalších ubytovacích jednotiek na spanie (lôžok)





xvii) v bode J.4; úloha 4; komponent 1: Míľniky, ciele, ukazovatele a harmonogram monitorovania a realizácie v súvislosti s úverom sa riadok M4C1-30 nahrádza takto:
	M4C1-30
	Reforma 1.7: Reforma regulácie bývania pre študentov a investovanie do bývania pre študentov
	Cieľ
	
Ubytovacie jednotky na spanie pre študentov vytvorené a pridelené na základe existujúceho a nového legislatívneho systému
	neuvádza sa
	Počet
	0
	60 000
	2. štvrťrok
	2026
	Najmenej 60 000 ďalších ubytovacích jednotiek na spanie (lôžok) vytvorených a pridelených na základe zákona č. 338/2000 v znení zmien z augusta 2022 alebo nového legislatívneho systému prijatého v rámci míľnika M4C1-29, Reforma 1.7: Reforma regulácie bývania pre študentov a investovanie do bývania pre študentov.



xviii) v bode L.4; úloha 5; komponent 1: Míľniky, ciele, ukazovatele a harmonogram monitorovania a realizácie v súvislosti s úverom sa riadok M5C1-18 nahrádza takto:
	M5C1-18
	Investícia 5 – Zakladanie podnikov žien
	Cieľ
	 Podnikom bola vyčlenená finančná podpora 
	neuvádza sa
	Počet
	0
	700
	2. štvrťrok
	2023
	Finančná podpora bola vyčlenená najmenej 700 ďalším podnikom v porovnaní s východiskovou hodnotou.
Podpora podnikania žien sa vykonáva prostredníctvom už aktívnych nástrojov (Nito, Smart & Start) a nového fondu zriadeného zákonom o rozpočte na rok 2021. (Podniky žien podporené do novembra 2020 pomocou existujúcich finančných nástrojov slúžia ako východisková hodnota).



xix) v bode N.2; úloha 5; komponent 3: Míľniky, ciele, ukazovatele a harmonogram monitorovania a realizácie pre nenávratnú finančnú podporu sa riadok M5C3-8 nahrádza takto:
	M5C3-8
	Investícia 1.3: Štruktúrované sociálno-vzdelávacie intervencie na boj proti vzdelanostnej chudobe na juhu, ktoré podporujú tretí sektor
	Cieľ
	Podpora vzdelávania pre maloleté osoby (prvá skupina)
	neuvádza sa
	Počet
	0
	20 000
	2. štvrťrok
	2023
	Podpora vzdelávania sa poskytne najmenej 20 000 maloletým vo veku do 17 rokov. Projekty podpory vzdelávania sa zameriavajú na jednu z týchto oblastí: 
• intervencie pre deti vo veku nula až šesť rokov zamerané na posilnenie podmienok prístupu k službám v materských školách a predškolských zariadeniach a na podporu rodičovstva, 

• intervencie pre deti vo veku od piatich do desiatich rokov zamerané na zaručenie účinných vzdelávacích príležitostí a včasnej prevencie predčasného ukončenia štúdia, šikanovania a iných problémových javov, 

• intervencie pre deti vo veku 11 – 17 rokov, ktorých cieľom je zlepšiť ponuku vzdelávania a predchádzať fenoménu predčasného ukončenia školskej dochádzky.

Kľúčové prvky verejnej súťaže:

 – každý verejný oznam predstavuje aspoň 50 000 000 EUR,

– projekty subjektov tretieho sektora trvajú najmenej jeden rok a najviac dva roky.

Opatrenia sa uskutočnia v regiónoch Abruzzo, Basilicata, Kampánia, Kalábria, Molise, Apúlia, Sardínia a Sicília. 



b) Oddiel 2: Finančná podpora, bod 1. Finančný príspevok sa mení takto:
i) v bode 1.4. Štvrtá splátka (nenávratná podpora) sa výška splátky „2 298 850 575 EUR“ nahrádza údajom „2 315 646 882 EUR“;

c) Oddiel 2: Finančná podpora, bod 2. Úver sa mení takto: 
i) v bode 2.3. Tretia splátka (úverová podpora) sa vypúšťa riadok M4C1-28; 
ii) v bode 2.3. Tretia splátka (úverová podpora) sa výška splátky „10 344 827 586 EUR“ v poslednom riadku a stĺpci nahrádza údajom „9 825 328 389 EUR“;
iii) v bode 2.4. Štvrtá splátka (úverová podpora) sa za riadok M2C4-21 vkladá tento nový riadok;
	M4C1-28
	Reforma 1.7: Reforma regulácie bývania pre študentov a investovanie do bývania pre študentov
	Míľnik
	Nové ubytovacie jednotky na spanie pre študentov v rámci bývania pre študentov


iv) v bode 2.4. Štvrtá splátka (úverová podpora) sa výška splátky „16 091 954 023 EUR“ v poslednom riadku a stĺpci nahrádza údajom „16 611 453 220“;

d) Oddiel 3: Ďalšie opatrenia sa nahrádza takto: 
(1)	Opatrenia na monitorovanie a realizáciu plánu obnovy a odolnosti
Monitorovanie a realizácia plánu obnovy a odolnosti Talianska sa uskutočňujú v súlade s týmito opatreniami:
Ako sa stanovuje v zákonnom dekréte č. 77 z 31. mája 2021, zmenenom zákonným dekrétom č. 13 z 24. februára 2023, vytvorí sa niekoľko koordinačných štruktúr na monitorovanie a realizáciu plánu. Ide predovšetkým o tieto štruktúry: i) riadiaci výbor na vysokej úrovni („cabina di regia“) zriadený na úrovni predsedníctva Rady ministrov, ktorého hlavnou úlohou je riadiť a koordinovať vykonávanie plánu; ii) štruktúra pre úlohy zriadená na úrovni predsedníctva Rady ministrov, prinajmenšom na obdobie trvania plánu, oprávnená pôsobiť ako ústredná koordinačná štruktúra pre vykonávanie a monitorovanie plánu; iii) technická štruktúra na ministerstve hospodárstva a financií, ktorá vykonáva operačné monitorovanie plánu, kontrolu správnosti postupov a výdavkov a podávanie správ, ako aj technickú a operačnú podporu v realizačnej fáze. Štruktúra pre úlohy na úrovni predsedníctva Rady ministrov slúži ako jednotné kontaktné miesto na vnútroštátnej úrovni pre Európsku komisiu. Ministerstvo hospodárstva a financií zabezpečuje hodnotenie výsledkov plánu. Sociálni partneri a iné zainteresované strany sa zúčastňujú na osobitných stretnutiach „cabina di regia“, aby sa zabezpečila ich účasť na vykonávaní plánu. Okrem toho sa na úrovni každej ústrednej správy zodpovednej za opatrenia zahrnuté do plánu určia koordinačné štruktúry, ktoré sú poverené riadením, monitorovaním, podávaním správ a kontrolou príslušných intervencií, a to aj v súvislosti s dohľadom nad vykonávaním a pokrokom pri dosahovaní míľnikov a cieľov. Napokon sa plánuje zavedenie mechanizmov presadzovania v prípade problémov s vykonávaním, a to aj prostredníctvom aktivácie substitučných právomocí voči správnym orgánom zodpovedným za opatrenia plánu, s cieľom zaručiť včasné a účinné vykonanie projektov a zavedú sa mechanizmy ex ante na riešenie konfliktov.
S cieľom posilniť administratívne kapacity na monitorovanie a vykonávanie sa plánuje nábor dočasných zamestnancov, a to aj vo vzťahu k ústredným správam zodpovedným za intervencie plánu a ministerstvu hospodárstva a financií (vrátane ústrednej koordinačnej štruktúry a odboru účtovníctva štátu), ako sa stanovuje v zákonnom dekréte č. 80 z 9. júna 2021, ako aj vo vzťahu k správam na juhu Talianska, od ktorých sa očakáva, že posilnia ľudský kapitál zapojený do plánovania a čerpania finančných prostriedkov EÚ, ako sa stanovuje najmä v zákone č. 178 z roku 2020. Prostriedky sa okrem toho prideľujú štruktúre pre úlohy zriadenej na úrovni predsedníctva Rady ministrov s cieľom zabezpečiť jej účinné fungovanie, ako sa stanovuje v zákonnom dekréte č. 13 z 24. februára 2023. Napokon sa predpokladá technická a operačná podpora ústrednej a miestnej správy pri realizácii projektov, a to aj prostredníctvom využívania verejných kapitálových spoločností, skupiny odborníkov na technickú pomoc a možnosti využitia externých odborných znalostí. Tieto opatrenia bude sprevádzať vykonávanie opatrení na zníženie byrokracie a zjednodušenie administratívnych postupov, ako sa stanovuje v zákonnom dekréte č. 77 z 31. mája 2021 a zákonnom dekréte č. 13 z 24. februára 2023.
V opatreniach sa takisto stanovuje používanie integrovaného informačného systému („ReGiS“). Jestvujúci útvar auditu, Generálny inšpektorát pre finančné vzťahy s Európskou úniou (IGRUE), v rámci ministerstva hospodárstva a financií je poverený koordináciou systémov auditu a vykonávaním kontrol s podporou Územného úradu pre štátne účty (RTS). S talianskou finančnou políciou Guardia di Finanza a príslušnými nezávislými orgánmi, ako je národná agentúra pre boj proti korupcii ANAC, sa ďalej uplatňujú posilnené dohody, čím sa posilní úloha, ktorú taliansky právny systém už pripisuje týmto orgánom v súvislosti s ochranou verejných financií vrátane financií od EÚ.
(2)	Opatrenia na poskytnutie plného prístupu k podkladovým údajom Komisii 
Ministerstvo hospodárstva a financií pôsobí ako technická štruktúra na monitorovanie (vrátane monitorovania pokroku pri dosahovaní míľnikov a cieľov) a v prípade potreby na vykonávanie kontrolných a audítorských činností a na predkladanie správ a žiadostí o platby. Koordinuje podávanie správ o míľnikoch a cieľoch, príslušných ukazovateľoch, ale aj kvalitatívnych finančných informáciách a iných údajoch, napríklad o konečných príjemcoch. Kódovanie údajov prebieha na úrovni ústredných správnych orgánov zodpovedných za opatrenia plánu, ktoré o požadovaných údajoch informujú ministerstvo hospodárstva a financií. V súlade s článkom 24 ods. 2 nariadenia (EÚ) 2021/241 Taliansko po splnení príslušných dohodnutých míľnikov a cieľov uvedených v oddiele 2.1 tejto prílohy predloží Komisii riadne odôvodnenú žiadosť o vyplatenie finančného príspevku a v relevantnom prípade aj úveru. Taliansko zabezpečí, aby Komisia mala na požiadanie úplný prístup k príslušným podkladovým údajom, ktoré podporujú riadne odôvodnenie žiadosti o platbu, a to na účely posúdenia žiadosti o platbu v súlade s článkom 24 ods. 3 nariadenia (EÚ) 2021/241, ako aj na účely auditu a kontroly.

Článok 2
Toto rozhodnutie je určené Talianskej republike. 
V Bruseli
	Za Radu
	predseda/predsedníčka

